ЕджапIэ нэхъыщхьэр къызэрызэрагъэпэщрэ илъэс 85-рэ зэрырикъумкIэ КIуэкIуэ Юрий ехъуэхъуащ Къэбэрдей-Балъкъэр къэрал университетым и студентхэмрэ егъэджакIуэхэмрэ
КъБР-м и Iэтащхьэ КIуэкIуэ Юрий ехъуэхъуащ Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и студентхэмрэ егъэджакIуэхэмрэ еджапIэ нэхъыщхьэр къызэрызэрагъэпэщрэ илъэс 85-рэ зэрырикъумкIэ:
«Ныбжьэгъу лъапIэхэ! Си гум къыбгъэдэкIыу сынывохъуэхъу Iуэхугъуэ дахэмкIэ — Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетыр къызэрызэрагъэпэщрэ илъэс 85-рэ зэрырикъумкIэ.
БлэкIа илъэсхэм университетым хэлъхьэныгъэшхуэ хуищIащ республикэм и щIэныгъэлIхэр зэфIэувэнымкIэ, экономикэмрэ социальнэ IэнатIэхэмрэ я унэтIыныгъэ зэмылIэужьыгъуэхэм IэщIагъэлI Iэзэхэр хуэгъэхьэзырынымкIэ.
Нобэ КъБКъУ-р хуэфащэ дыдэу щытщ Урысейм егъэджэныгъэмрэ щIэныгъэмрэ я центр пажэхэм ящыщ зыуэ.
Ди университетыр зэманым добакъуэ. ЩIэныгъэ-къэхутэныгъэ проект абрагъуэхэр абы къыщыхалъхьэ, егъэджэныгъэ инновацэ программэхэр щагъэзащIэ. Дэтхэнэ студентми мыбы зыкъыщигъэлъэгъуэфынущ, щIэныгъэ куухэр щызэригъэгъуэтыфынущ.
Илъэс къэс ефIакIуэ зэпытщ материально-техникэ лъабжьэр. КорпусыщIэхэр яухуэ, инфраструктурэм зеужь.
Шэч хэлъкъым, Къэбэрдей-Балъкъэр къэрал университетым и щIэныгъэлIхэмрэ егъэджакIуэхэмрэ, япэ итахэм къащIэна хабзэ дахэхэр я тегъэщIа-пIэу, къапэщыт къалэнхэр гъэзэщIэнымкIэ ехъулIэныгъэщIэхэр зэрызыIэрагъэхьэнум.
ЕхъулIэныгъэ, узыншагъэ, насып, берычэт фиIэну!
МахуэшхуэмкIэ, ди университет лъапIэм и юбилеймкIэ!», — щыжеIэ щIыналъэм и унафэщIым и хъуэхъум.
Тенджыз Ринэ.
